Dreissisch Johr is es her, dass ich nimmi in dem Haus wa, war emol grad fuffzeh Johr gewest domols. Die Oma wa neunzisch un noch gud beienanner. Un dann vun em Dag uff de anner wa se dod, die Wohnung is ausgerohmt worre un es Haus verkaaft.  Un jezz schdeh isch am Hofderle un drigg uff de Klingelknobb, es sieht irgendwie noch aus wie sellemols. Grad mähn  ich die Oma mißt um die Egg kumme un uffschließe, do kummt e jungi Fraa un frogt, ob isch des wär, wu die Wäschmaschin reberiere ded.  Ajo, bin isch des.  Isch laaf hinnere, die Drebb nuff, durch die Veranda. Do im Egg hot immer die ausgschdobbt Schildgret ghoggt, wu de Oba aus em erschde Weldgrieg aus Mazedonje midgebrocht hot.  Dann noi in de Hausgang, rechts is die Kisch, gradaus es Wohnzimmer un lings die Drebbe nuff in die Schloofzimmer un nunner in die Wäschkisch un de Keller.  Uff dere Drebb hot de Oba sisch zu Dod gschderzt, so henn se ders verzeehlt, hoscht ehn selbscht ga ned gekennt ghatt, de Oba. Die ganz Nacht hett er uff de Drebb gelege, kenner hett was gemergt ghatt, erscht moijens henn se ehn dann gfunne.  Die Wäschkisch kenn isch nimmi widder, de ald Wäschkessel is rausgerisse, steht bloß e moderni Wäschmaschin do un en Droggner.  De Schade an de Maschin is schnell behowe. Macht neunefuffzisch Euro mid Maderial un Fahrtkoschde.  Derf misch korz ins  Wohnzimmer hogge fer die Reschnung zu schreiwe. Sieht alles nooch IKEA aus, kään Vergleisch mid de Oma ehre schäne alde Mewel, heid ded isch mer die all ins Haus hole, domols henn se se em Schberrmill gewwe.  Bevor es Hofdor widder hinner mer zufallt gugg isch fer en Ageblick uff den alde Beereboom. Der drescht a des Johr orndlisch  wie immer.